शाहरुख जैसे सेलेब्स रियल एस्टेट और स्टार्टअप में आजमा रहे हाथ, होटल और एक्टिंग स्कूल चला रहे
Dubai, shahrukh khan, vivek oberoi, sania mirza, business in dubai, भारतीय सेलेब्रिटीज का बिजनेस हब बन रहा दुबई,
टूरिस्ट डेस्टिनेशन दुबई अब भारतीय सेलेब्रिटीज का बिजनेस हब भी बन रहा है। पिछले तीन साल के दौरान शाहरुख खान, विवेक ओबेरॉय और सानिया मिर्जा ने अपने बिजनेस के लिए दुबई का रुख किया है। भारतीय सेलेब्रिटीज रियल एस्टेट से लेकर ज्वेलरी, होटल, स्पोर्ट्स अकादमी और एक्टिंग स्कूल चला रहे हैं।
दुबई में 2023 के दौरान भारतीयों का निवेश लगभग 7 लाख करोड़ रुपए होने की संभावना है। जबकि 2022 में यह 4.67 लाख करोड़ रुपए और 2021 में 3.69 लाख करोड़ रुपए ही था। बिजनेस के प्रति बड़ा आकर्षण यहां मिलने वाली टैक्स छूट और दुबई की कुल 93 लाख की आबादी में यहां रहने लगभग 38 लाख भारतीय हैं।
इन सेलेब्स का भी बिजनेस
अभिनेत्री प्रीति झंगियानी दुबई में आर्म्स रेसलिंग की प्रो पंजा लीग की शुरुआत कर रही हैं। राखी सावंत ने दुबई में एक्टिंग स्कूल खोला है। संजय दत्त की पत्नी मान्यता दत्त ने भी अपना बिजनेस दुबई शिफ्ट कर लिया है। प्लेबैक सिंगर आशा भोंसले का यहां रेस्तरां चेन है। सुष्मिता सेन का दुबई मॉल व वाफी सिटी मॉल में ज्वेलरी शोरूम है।
शाहरुख खान: हाउसिंग और रियल एस्टेट के बिजनेस में
बॉलीवुड स्टार शाहरुख खान पत्नी गौरी खान के संग दुबई में हाउसिंग और रियल एस्टेट का बिजनेस चला रहे हैं। लगभग 66 अरब रुपए निवेश वाले उनके एक प्रोजेक्ट रॉयल एस्टेट में अभी निर्माण कार्य चल रहा है। दुबई इन्वेस्टमेंट पार्क में 23 लाख वर्ग फुट में इस एस्टेट को डेवलप किया जा रहा है।
विवेक ओबेरॉय: एजुकेशन स्टार्ट अप व ज्वेलरी शोरूम
विवेक ओबेराय ने दुबई में ब्रिक्स एंड वुड नाम की कंपनी के साथ पार्टनरशिप में 8 रियल एस्टेट प्रोजेक्ट्स पर काम कर रहे हैं। एज्युकेशन स्टार्ट-अप आईस्कॉलर को भी लॉन्च किया है। इससे यूएई के भारतीय स्टूडेंट्स को भी लाभ मिलेगा। वे यहां लैब ग्रोन डायमंड ज्वेलरी के 5 शोरूम खोलंेगे।
सानिया मिर्जा : दो टेनिस अकादमी में निवेश किया
हाल में खेल से संन्यास लेने वालीं सानिया मिर्जा ने दुबई में अपनी टेनिस अकादमी की शुरुआत की है। दुबई के अल मनखूल और जुमेराह लेक टावर्स में उन्होंने दो टेनिस केंद्र शुरू किए हैं। सानिया कहती हैं कि भारत के बाद दुबई मेरा दूसरा घर है। मैं दुबई में टेनिस को लोकप्रिय बनाना चाहती हूं।